
A fogyatékosok helyzete a fiatalkorúak büntetés-végrehajtási intézetében

A kutatásunk tárgya a fogyatékosok helyzetének és elhelyezésének feltárása volt a fiatalkorúak büntetés-végrehajtási intézeteiben.
A legfőbb kérdésünk a fogyatékosok fogva tartására és reszocializációjára irányuló személyi és tárgyi feltételrendszer megvalósulása volt. A fiatalkorúak intézményeiben különböző csoportok működnek, ilyenek többek között a gyógyító-nevelő csoport, a kábítószer-prevenciós csoport, állatterápia. E szempont alapján vizsgáltuk az összes magyarországi fiatalkorúak büntetés-végrehajtási intézményét.
Kutatásunk során a börtönpszichológussal, a nevelőkkel és egy esetben a sajtóreferenssel félig strukturált-, míg az elítéltekkel strukturált interjút készítettünk. Egy alkalommal lehetőségünk nyílt a pszichológus által a befogadás során használt tesztek, felmérések vizsgálatára. Szintén egy alkalommal beletekinthettünk a kábítószer-prevenciós csoport havi szabadidős program-tervezetébe, mely hasonló a gyógyító-nevelő csoportéhoz.
Kétségtelen pozitívumokkal találkoztunk, miközben számos olyan dolog merült fel, amit úgy ítélünk, hogy átgondolásra szorul. Fontosnak tartjuk, hogy a fogyatékosok számát és állapotát felmérjék és folyamatosan felülvizsgálják, illetve ez alapján tervezzék meg a reszocializáció lehetőségét. Ezért elengedhetetlennek tartanánk a fiatalkorúak büntetés-végrehajtási intézményeiben gyógypedagógus foglalkoztatását is, aki szükség esetén ezeknek a fiataloknak a fejlesztését ellátná. Ezt a gondolatunkat több intézmény nevelője és pszichológusa is megerősítette. 



